Toshkent shahrining Yashnobod tumanida tungi soat 02:00larda noma’lum shaxs Qorasuv ko‘chasida yashovchi hech qayerda ishlamaydigan, 1985 yilda tug‘ilgan ayolni o‘z uyi oldida kuch ishlatish yo‘li bilan qo‘rqitib, uning 30 ming so‘m puli, qo‘l soati va 2 turdagi sariq metalldan yasalgan zargarlik buyumlarini olib ketgan. Bu haqda IIV matbuot xizmati xabar tarqatdi. Ko‘rilgan tezkor choralar natijasida ushbu jinoyatni Yashnobod tumani Birlashgan ko‘chasida istiqomat qiluvchi 1988 yilda tug‘ilgan shaxs sodir etganligi aniqlanib ushlangan. Mazkur holat yuzasidan O‘zbekiston Respublikasi Jinoyat Kodeksining 166-moddasi 2-qismi bilan jinoyat ishi qo‘zg‘atilgan. Hozirda ushbu jinoyatni sodir etish sabablarini aniqlash yuzasidan tergov harakatlari olib borilmoqda.